РЕГЛАМЕНТ (ЕО) № 500/2007 НА КОМИСИЯТА
от 7 май 2007 година
за изменение на Регламент (ЕО) № 1463/2004 по отношение въвеждането на максимално допустими нива на остатъчни вещества за фуражната добавка „Sacox 120 microGranulate“, която принадлежи към група „Кокцидиостатици и други медицински вещества“
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 13, параграф 3 от него,
като има предвид, че:
(1)
Добавката натриев салиномицин („Sacox 120 microGranulate“) бе разрешена при определени условия в съответствие с Решение 70/524/ЕИО на Съвета (2). Регламент (ЕО) № 1463/2004 на Съвета (3) разреши тази добавка за срок от 10 години при угояване на пилета заедно с предоставянето на разрешение на отговорното за пускането ѝ в обращение лице. Добавката е посочена като съществуващ продукт на базата на член 10 от Регламент (ЕО) № 1831/2003. След като цялата информация, изисквана в съответствие с тази разпоредба, бе предоставена, тази добавка бе вписана в Регистъра на фуражните добавки на Общността.
(2)
Регламент (ЕО) № 1831/2003 предоставя възможността за изменения в разрешението на дадена добавка, в резултат на искане от притежателя на разрешението и след предоставяне на становище от страна на Европейския орган за безопасност на храните (наричан по-долу „Органът“). Притежателят на разрешение за добавката натриев салиномицин („Sacox 120 microGranulate“) е подал заявление, в което предлага да се променят условията на разрешението, като бъдат въведени максимално допустими нива на остатъчни вещества (МДНОВ) в съответствие с оценката на Органа.
(3)
В свое становище, прието на 30 юни 2004 г (4), Органът предложи да се установят временни МДНОВ от 5 μg/kg за разглежданото активно вещество. Възможно е да се наложи преразглеждане на МДНОВ, посочени в приложението, в светлината на резултатите от едно бъдещо оценяване на това активно вещество от Европейската агенция за оценка на лекарствени продукти.
(4)
Регламент (ЕО) № 1463/2004 на Европейския парламент и на Съвета следва съответно да бъде изменен.
(5)
Предвидените в настоящия регламент мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (EO) № 1463/2004 се заменя с текста на приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 май 2007 година.